જિનાલયોના ઘંટારવે ગાજતા ગુંબજોનું સંસ્કારી આ નગર…! કોઇ પરદેશી, કોઇ અજાણ્યો અતિથિ પાલિતાણાની આવી કોઇ ઊણપ પોતાની સાથે લઇ જાય અને દેશ-પરદેશમાં એનો ધજાગરો બાંધે એ રાજવી બહાદુરસિંહને પરવડે કાંઇ? સોનાનું ઇંડું મૂકતી મરઘી જેવું આ યાત્રાનગર, ધંધોરોજગાર અને વેપારને, લાખો સિક્કાઓ કમાવી આપીને ખણખણતું રાખે…રાજની તિજોરી રોજ અંકુરાયા કરે…દુર્વ્યસન અને દુવ્ર્યવહાર ન જ ચાલે…!આ કારોબાર તંતોતંત ચાલે એ માટે ઠાકોરસાહેબ પળેપળ જાગ્રત… રોજ મળસકે ઘોડા પર સામાન માંડીને પોતે એકલા જ નીકળી પડે. પાલિતાણાની બજારોમાં…શહેરવાસી કે પછી ગ્રામવાસી, કોઇ પણ માણસ હાથ ઊંચો કરે, એટલે ઠાકોરસાહેબનો ઘોડો થંભી જાય..